ប្រទេស​ឥណ្ឌាមានជំហរ​ដ៏​ល្អ​រឹង​​ប៉ឹងក្នុង​ការ​ដោះស្រាយ​បញ្ហា​នៃការ​បន្ទាប​ពិន្ទុ​ឥណទាន​របស់​សហរដ្ឋ​អាមេរិក
យើង​ក៏​នឹង​ផ្តោត​ទៅ​លើ​ការ​លើក​ទឹក​ចិត្ដ​​ឲ្យ​មាន​ការ​ប្រើប្រាស់​​​ក្នុង​ស្រុក​ច្រើន​ជាង​មុន
ប្រទេសឥណ្ឌានិយាយថា ខ្លួនមានជំហរល្អជាងប្រទេសដទៃជាច្រើនទៀត ដើម្បីដោះស្រាយបញ្ហាដែលអាចកើតមានឡើងពីការបន្ទាបពិន្ទុឥណទានរបស់រដ្ឋាភិបាលសហរដ្ឋអាមេរិក។ ប្រទេសឥណ្ឌា ដែលពឹងផ្អែកយ៉ាងធ្ងន់ទៅលើការនាំចូលថាមពល ក៏សង្ឃឹមដែរថានឹងបានទទួលកម្រៃពីតម្លៃប្រេងដែលគេរំពឹងថានឹងចុះថោក។ នៅក្នុងសេចក្តីថ្លែងហាក់ដូចជាដើម្បីសំដែងការធានាជាថ្មីម្តងទៀត មន្រ្តីហិរញ្ញវត្ថុកំពូលៗរបស់ប្រទេសឥណ្ឌានិយាយកាលពីថ្ងៃច័ន្ទថា ការបន្ទាបពិន្ទុឥណទានរបស់សហរដ្ឋអាមេរិកនឹងមានផលប៉ះពាល់ដ៏តិចតួចទៅលើប្រទេសដែលមានសេដ្ឋកិច្ចធំលេខបីនៃទ្វីបអាស៊ី។ លោក ប្រាណាប់ មុគើរជី (Pranab Mukherjee) រដ្ឋមន្រ្តីក្រសួងហិរញ្ញវត្ថុឥណ្ឌាមានប្រសាសន៍ថា គ្រឹះសេដ្ឋកិច្ចរបស់ប្រទេសឥណ្ឌាមានជំហររ៉ឹងមាំ ហើយអាចដោះស្រាយភាពមិនពិតប្រាកដទាំងឡាយណា ដែលអាចកើតឡើងពីវិបត្តិចុងក្រោយនេះបាន។ លោករំពឹងថា មានអ្នកវិនិយោគបរទេសជាច្រើនទៀត ដែលភាសាអង់គ្លេសហៅថា FII នឹងចូលមកក្នុងប្រទេសឥណ្ឌា។ «វាអាចមានផលប៉ះពាល់ខ្លះទៅលើលំហូរនៃដើមទុននិងពាណិជ្ជកម្ម ក៏ប៉ុន្តែនៅពេលដែលរឿងលូតលាស់របស់ប្រទេសឥណ្ឌាមានភាពរឹងមាំ យើងអាចឃើញក្រុមអ្នកវិនិយោគ ក្រឡេកមើលមកប្រទេសឥណ្ឌា ថាជាទិសដៅឬកន្លែងធ្វើវិនិយោគដ៏គួរឲ្យទាក់ចិត្តមួយ ទោះបីជាមានការហូរចេញជាបណ្តោះអាសន្នណាមួយក៏ដោយ។ លើសពីនេះទៅទៀត យើងក៏ប្រហែលជាអាចឃើញការហូរចូលនៃក្រុមវិនិយោគ យ៉ាងលឿនហើយច្រើនជាងមុន ដោយសារតែផលចំណេញខ្ពស់ជាងកន្លែងដទៃទៀត ដែលពួកគេអាចទទួលបាននៅក្នុងប្រទេសឥណ្ឌា»។ មន្រ្តីធនាគារកណ្តាលក៏បានចាត់វិធានការដើម្បីធ្វើឲ្យស្ងប់ដល់ផ្សារហ៊ុន ដែលបានចុះថ្លៃនៅពេលថ្ងៃផងដែរ។ មន្រ្តីទាំងនោះបានគូសបញ្ជាក់ថា សេដ្ឋកិច្ចជាតិនៅមានភាពរឹងស្វិត ទោះបីជាមានវិបត្តិហិរញ្ញវត្ថុក្នុងឆ្នាំ ២០០៨ក៏ដោយ ហើយនៅបន្តមានការលូតលាស់ចំនួនប្រហែល ប្រាំពីរភាគរយ។ នៅក្នុងវិសាលភាពដ៏ទូលំទូលាយ ករណីនេះអាចកើតឡើងបាន ពិព្រោះសេដ្ឋកិច្ចរបស់ប្រទេសឥណ្ឌាបានទទួលការគាំទ្រពីផ្សារលក់ដូរក្នុងស្រុកដ៏ធំមួយ ហើយពឹងផ្អែកទៅលើទំនិញនាំចេញ តិចជាងប្រទេសអាស៊ីដទៃជាច្រើនទៀត។ នៅពេលដែលសេដ្ឋកិច្ចសាកលលោកមិនមានការចម្រើនលូតលាស់ ការទិញផ្ទះ រថយន្ត និងផលិតផលដទៃទៀត ក្នុងបណ្តាប្រជាពលរដ្ឋវណ្ណៈកណ្តាល បានចុះថយតែបន្តិចបន្តួចប៉ុណ្ណោះ។ លោករដ្ឋមន្រ្តីហិរញ្ញវត្ថុ មុគើរជី សង្ឃឹមថាក្រុមអ្នកប្រើប្រាស់ក្នុងស្រុកដ៏ច្រើនមហិមារបស់ប្រទេសឥណ្ឌា នឹងជួយធ្វើឲ្យសេចដ្ឋកិច្ចមានការលូតលាស់ជាថ្មីម្តងទៀត។ «យើងក៏នឹងផ្តោតទៅលើការលើកទឹកចិត្ដឲ្យមានការប្រើប្រាស់ក្នុងស្រុកច្រើនជាងមុន និងផ្តល់សម្ទុះទៅឲ្យអ្នកដែលដឹកនាំការលូតលាស់ក្នុងស្រុកផងដែរ។ រដ្ឋាភិបាលនឹងយក កំណែទម្រង់ទាំងប៉ុន្មានដែលមិនទាន់ធ្វើ ទៅអនុវត្តឲ្យបានឆាប់រហ័ស»។ មន្រ្តីនៅក្នុងក្រុង ញូ ឌែលី សង្ឃឹមថា បញ្ហាសេដ្ឋកិច្ចចុងក្រោយនេះនឹងមានផលជាវិជ្ជមាននៅក្នុងសង្កាត់ដ៏សំខាន់មួយទៀតដែរ។ តម្លៃប្រេងរំពឹងថានឹងចុះថោក។ ករណីនេះអាចជួយប្រទេសឥណ្ឌា ដែលពឹងផ្អែកធ្ងន់ទៅលើទំនិញប្រេងនាំចូល ឲ្យអាចប្រយុទ្ធទល់និងអតិផរណាខ្ពស់ និងកាត់បន្ថយឱនភាពសហព័ន្ធរបស់ខ្លួនបាន។ រដ្ឋាភិបាលបានទទួលការរិះគន់ដោយសារបរាជ័យក្នុងការត្រួតត្រាមិនឲ្យទំនិញឡើងថ្លៃបាន ដែលធ្វើឲ្យមនុស្សក្រីក្រជាច្រើនលាននាក់មានការលំបាកខ្លាំង។ កិច្ចប្រឹងប្រែងរបស់ប្រទេសឥណ្ឌា ដើម្បីប្រយុទ្ធទល់និងអតិផរណា បានធ្វើឲ្យល្បឿនសេដ្ឋកិច្ចមានការចុះថយបន្តិចបន្តួច ក៏ប៉ុន្តែការលូតលាស់នៅតែមានភាពរឹងមាំ ក្នុងកម្រិតប្រហែល ប្រាំបីភាគរយ៕៚ ប្រែសម្រួលដោយកែរ យ៉ាន